Mustikkamaalta löytyy palasia vieraista maista | Vihreäkiven arvoitus
← Saisiko olla hieman popcornia? …eli radioaktiivisuuden perusteet maissinjyvässä!
Snifsnif, haistanko malmin? →
Posted on March 15, 2015	by Elina Lehtonen
Kun ensi kerran olet menossa Korkeasaareen tai vierailet muuten vain Kulosaaren kyljessä sijaitsevalla Mustikkamaalla, piipahdappa saaren länsipuolella sijaitsevalla Isoisänniemellä.
Piikivet rivissä!
Isoisänniemen rantahiekka on tallentanut muistoja muutaman vuosisadan takaa. Täältä voit nimittäin löytää runsaasti Suomessa muuten harvinaista piikiveä! Piikivi on nimitys kvartsisaostumille, joita on syntynyt liitukautisiin kalkkikiviin. Piikivestä käytetään myös nimeä limsiö. Koska piikivi lohkeilee luonnostaan hyvin teräväsivuisiksi kappaleiksi, on niitä käytetty muun muassa keihäänkärkinä ja muina työkaluina. Piikiveä on tulusraudan kanssa käytetty myös tulentekoon.
Piikivi lohkeaa luonnostaan teräväsivuisiksi palasiksi.
Suomen kallioperässä piikiveä ei siis esiinny ja täältä löydetyt piikivet ja piikivestä valmistetut työkalut ovatkin olleet kauppatavaraa ulkomailta. Isoisänniemen piikivillä on kuitenkin hieman erilaisempi tarina vaikka kaupantekoon nekin liittyvät. Euroopasta purjehti laivoja 1600- ja 1700-luvuilla Suomeen pääasiassa tervan ja puun perässä. Vakauttaakseen purjelaivojen matkantekoa, laivoihin lastattiin myös tulomatkalle painavaa lastia. Mikäli Suomeen kauppamatkoille purjehtivien purjelaivojen lasti oli kevyttä, lastattiin ruumaan painolastimaata.
Jotta vientiin tarkoitettu painavampi kauppalasti saatiin mahtumaan laivaan, piti painolastimaa purkaa muualle ja tätä kautta eksoottiset piikivenkappaleet löysivät tiensä asuttamaan Suomen rantoja. Painolastin seassa oli piikiven lisäksi mm. tiilen, keramiikan ja kalkkikiven kappaleita. Eksyipä joukkoon myös kivihiilen palasia, jota piikiven tavoin ei Suomesta luontaisena löydy. Painolastimaalle oli osoitettuna erityisiä läjitysalueita ja tällainen on myös Mustikkamaan Isoisänniemi. Niemen kallioiden päältä löytyy myös useampi rengas, joihin laivat kiinnitettiin tyhjennyksen ajaksi.
Rengas, painolastimaaranta ja takana näkyy rakennuksen alla oleva Isoisänsilta.
Miten tunnistaa piikivet ja muut eksoottiset kappaleet? Piikivet ovat hyvin tiiviitä kiven kappaleita, joissa ei ole näkyvissä kiteitä. Niiden lohkopinta on hyvin sileä ja yleensä kourumainen. Lohkoreuna voi olla hyvin terävä. Usein piikivien väri vaihtelee harmaasta, kellertävän ruskeaan tai punertavaan. Kivihiili on läpikotaisen mustaa ja hyvin kevyttä. Allaolevassa kuvassa erilaiset piikiven kappaleet on osoitettu vihreillä nuolilla. Rannalta löytyy myös paljon punertavia tiilenpalasia (kuvan alareunassa), sekä vaaleita pyöristyneitä kappaleita jotka ovat todennäköisesti kalkkikiven palasia.
Mustikkamaalta löydetyt piikivet vaihtelevat halkaisijaltaan noin sormenpään kokoisesta muutamiin senttimetreihin, mutta myös isompia kappaleita on mahdollista löytää!
Miten löytää painolastirannat? Eksoottisia painolastinkappaleita löytyy Mustikkamaan länsipuolelta. Hiekkaiset rannat aina rakennettavan Isoisänsillan eteläpuolelta lähelle Safari-kahvilaa ja Korkeasaaren lipunmyyntipistettä sisältävät niin painolastinkappaleita. Eniten kappaleita löytyi lähempänä Isoisänsiltaa, mutta myös pieni ranta Safari-kahvilan takana sisälsi muutamia piikivenkappaleita. Muutama rantakappale on hiekkatien varrella, joten helposti saavutettavissa kävellen, pyörällä tai rattaiden kanssa. Rannoilla on melko paljon lasinsiruja, joten varovaisuutta kannattaa noudattaa!
Salla, A. 2004. Kallioperän ja maaperän arvokkaat luontokohteet Helsingissä. Helsingin kaupungin ympäristökeskus.
This entry was posted in Metromatka menneisyyteen and tagged geomatkailu, Helsinki, Kulosaari, metromatka menneisyyteen, Mustikkamaa, piikivi. Bookmark the permalink.